google/wiki40b huggingface dataset:
Διογκωμένη πολυστερίνη

H Διογκωμένη πολυστερίνη (EPS - Expanded polystyrene), γνωστή στην Ελλάδα και σαν φελιζόλ, είναι ένα ελαφρύ, θερμομονωτικό υλικό το οποίο χρησιμοποιείται στην οικοδομή και σε άλλες εφαρμογές. Παράγεται από κόκκους πολυστυρολίου, οι οποίοι είναι θερμοπλαστικοί. Με τη διόγκωσή τους, οι κόκκοι μεγαλώνουν και γίνονται σφαιρίδια, τα οποία διογκώνονται περισσότερο και κολλούν μεταξύ τους. Η διογκωμένη πολυστερίνη παράγεται σε μεγάλα μπλοκ, τα οποία κόβονται σε πλάκες ή από καλούπια απευθείας στη μορφή του καλουπιού, όπως κιβώτια, δίσκοι για σπορόφυτα κα. Το όνομα ΦΕΛΙΖΟΛ προέρχεται από την 1η γνωστή εταιρεία στην Ελλάδα που το παρήγαγε η οποία πωλούσε μονωτικά από φελλό. Η επιστημονικά σωστή ορολογία είναι Διογκωμένο Πολυστυρένιο γιατί η α' ύλη του EPS παράγεται με τον πολυμερισμό του στυρενίου, αλλά έχει επικρατήσει μέχρι σήμερα το όνομα πολυστερίνη.
Το προωθητικό αέριο στη διογκωμένη πολυστερίνη είναι το πεντάνιο το οποίο περιέχεται σε ποσοστό μικρότερο του 5% κ.ο.στην α' ύλη. Μετά τη διόγκωση της α' ύλης με ατμό και την παραγωγή του τελικού προϊόντος το πεντάνιο φεύγει από το υλικό και τη θέση του παίρνει ο αέρας. Στο τελικό προϊόν το 98% κ.ο. είναι αέρας και 2% είναι τα τοιχώματα των κλειστών κυψελών από Διογκωμένο Πολυστυρένιο.
Εκτός από εφαρμογές στην οικοδομική, η διογκωμένη πολυστερίνη χρησιμοποιείται και για παραγωγή προτύπων (καλουπιών) για χύτευση περίπλοκων σχημάτων, αλλά και ως υλικό συσκευασίας. Είναι εξαιρετικό θερμομονωτικό υλικό και οι εφαρμογές εκτός από τη μόνωση και τη συσκευασία επεκτείνονται και στη δόμηση και τη διακόσμηση. Η νέα τεχνολογία στη μόνωση με Διογκωμένο Πολυστυρένιο είναι η προσθήκη ανακλαστήρων/απορροφητών της υπέρυθρης ακτινοβολίας (IR - Infrared Absorbers) στην μάζα της α' ύλης του, όπως ο γραφίτης ή ο άνθρακας, που βελτιώνουν τη θερμομονωτική ικανότητα του υλικού έως και 20%, μειώνοντας το συντελεστή θερμικής αγωγιμότητας (λ) του. Η νέα κατηγορία υλικών του ΕPS με ανακλαστήρες/απορροφητές ονομάζεται ΕPS ΙR και έχουν διαφορετικές αποχρώσεις του γκρί ανάλογα με τον τύπο και την περιεκτικότητα ανακλαστήρα στη μάζα τους.
Ερρίκος Α΄ της Καμπανίας

Κόμης της Καμπανίας με σημαντική συνεισφορά

Με τον θάνατο του πατέρα του ο Ερρίκος Α΄ κληρονόμησε την Καμπανία και ο μικρότερος αδελφός του Θεοβάλδος Ε΄ του Μπλουά κληρονόμησε το Μπλουά και το Σαρτρ. Στην συνέχεια είδε με μεγάλη έκπληξη ότι οι περιοχές που κληρονόμησε ο αδελφός του ήταν πλουσιότερες και περισσότερο αναπτυγμένες. Ο Ερρίκος Α' παρ'όλα αυτά πρόβλεψε την σπουδαιότητα της Καμπανίας σαν την πιο ισχυρή και πλούσια περιοχή της Γαλλίας και έβαλε στόχο να πραγματοποιήσει ο ίδιος το σχέδιο αυτό. Σύντομα κατόρθωσε με την βοήθεια 2.000 υποτελών του να δημιουργήσει μια δύναμη τόσο ισχυρή που θα μπορούσε να συναγωνιστεί το ίδιο το Γαλλικό βασίλειο. Με την επίβλεψη του η Καμπανία έγινε το μεγαλύτερο οικονομικό και εμπορικό κέντρο ολόκληρης της Δυτικής Ευρώπης. Η αυλή του κόμη στην Τρουά έγινε επιπλέον διάσημο κέντρο γραμμάτων και τεχνών. Στην αυλή φιλοξενήθηκαν διάσημοι σοφοί άντρες όπως ο Βάλτερ Μάπ ενώ ο Στέφανος του Αλινέρ έγινε καγκελάριος της κομητείας (1176). Πραγματοποίησε ταξίδι στα Ιεροσόλυμα με μια συνοδεία από Γάλλους ευγενείς όπως ο Πέτρος της Γαλλίας και ο Φίλιππος του Ντρε. Στον δρόμο της επιστροφής τους στην Μικρά Ασία αιχμαλωτίστηκαν από τον Σελτζούκο σουλτάνο Κιλίτζ Αρσλάν Β΄ και ο Βυζαντινός αυτοκράτορας αναγκάστηκε να πληρώσει μεγάλα ποσά για την απελευθέρωση τους. Ο Ερρίκος Α΄ της Καμπανίας πέθανε αμέσως μετά στις 16 Μαρτίου 1181.
Γιάννης Αμανατίδης (πολιτικός)

Βιογραφικά Στοιχεία

Γεννήθηκε το 1961 στο Κιλκίς, από γονείς εκπαιδευτικούς, καταγόμενους από τον Πόντο, και μέχρι το 1978 έζησε στην Τερπνή Σερρών. Το 1978 μετακόμισε με την οικογένειά του στην Θεσσαλονίκη, όπου ζει μέχρι και σήμερα. Το 1981 ολοκλήρωσε τις σπουδές του στο τμήμα Χημικών Πετρελαίου Καβάλας και το 1985 αποφοίτησε από την Παιδαγωγική Ακαδημία Θεσσαλονίκης. Από το 1985 μέχρι το 2012 εργαζόταν ως δάσκαλος σε σχολεία της Καλαμαριάς. Είναι παντρεμένος με τη Σταματία Μουστάκα, δασκάλα, και πατέρας δύο παιδιών.

Συνδικαλιστική και πολιτική δράση

Μέλος από το 1996 του Διοικητικού Συμβουλίου, γραμματέας του Α΄ συλλόγου Εκπαιδευτικών Π.Ε. Θεσσαλονίκης, μέλος της Εκτελεστικής Επιτροπής της Ε.Δ.Ο.Θ./Ν.Τ. ΑΔΕΔΥ και αντιπρόσωπος σε Γενικές Συνελεύσεις της Δ.Ο.Ε., της Ε.Δ.Ο.Θ. και της Α.Δ.Ε.Δ.Υ. και μέλος της Π.Κ. εκπαιδευτικών Π.Ε. του Συνασπισμού. 
Στις εκλογές του Μαΐου του 2012 εξελέγη βουλευτής με τον ΣΥ.ΡΙΖ.Α., δεύτερος σε σταυρούς προτίμησης στην Α΄ περιφέρεια Θεσσαλονίκης και επανεξελέγη τον Ιούνιο της ίδιας χρονιάς. Είναι μέλος της ΕΚΚΕ Παιδείας του ΣΥ.ΡΙΖ.Α. και έχει ορισθεί υπεύθυνος για τα Θρησκεύματα από την Κοινοβουλευτική ομάδα του κόμματός του. Στις εκλογές του Ιανουαρίου 2015 επανεξελέγη πρώτος σε σταυρούς βουλευτής ΣΥΡΙΖΑ Α΄ Θεσσαλονίκης, με μεγάλη διαφορά από τους υπόλοιπους συνυποψηφίους του. 
Στις 10 Ιουνίου 2013 ήταν επικεφαλής αντιπροσωπείας του ΣΥ.ΡΙΖ.Α., που επισκέφθηκε για πρώτη φορά το Άγιον Όρος.
Πλουτώνιο-242

Το πλουτώνιο-242 είναι ένα από τα ισότοπα του πλουτωνίου, το δεύτερο μακροβιότερο, με διάρκεια ημιζωής 373.300 χρόνια. Η ημιζωή του ²⁴²Pu είναι περίπου 15 φορές μεγαλύτερη από αυτήν του ²³⁹· ως εκ τούτου, είναι κατά 15 φορές λιγότερο ραδιενεργό και όχι ένα από τους μεγαλύτερους συνεισφέροντες στην ραδιενέργεια των πυρηνικών αποβλήτων. Οι εκπομπές ακτινών γ από το πλουτώνιο-242 είναι επίσης ασθενέστερες από αυτές των άλλων ισοτόπων .
Δεν είναι σχάσιμο (παρόλο που μπορεί να υποστεί σχάση από ταχέα νετρόνια) και η διατομή σύλληψης νετρονίων του είναι επίσης χαμηλή.

Στον κύκλο του πυρηνικού καυσίμου

Το πλουτώνιο-242 παράγεται με διαδοχικές συλλήψεις νετρονίων από το Pu-239, το Pu-240 και το Pu-241. Οι περιττοί μαζικοί αριθμοί των ²³⁹Pu και ²⁴¹Pu έχουν περίπου 3/4 πιθανότητα να υποστούν σχάση με σύλληψη ενός θερμικού νετρονίου και περίπου 1/4 πιθανότητα να απορροφήσουν το νετρόνιο και να γίνουν το επόμενο ισότοπο. Το ποσοστό του ²⁴²Pu είναι χαμηλό σε χαμηλή καύση αλλά αυξάνει γραμμικά.
Λορεντάνα Κανάτα

Βιογραφία και Καριέρα

Γεννημένη στη Ραγκούσα της Σικελίας, η Κανάτα σπούδασε υποκριτική από νεαρή ηλικία στην πόλη της. 
Ξεκίνησε από νωρίς να παίζει πρωταγωνιστικούς ρόλους σε διάφορα θεατρικά έργα, μερικά από τα οποία βασίζονται σε έργα του Λουίτζι Πιραντέλο (Liol;) και του Ευριπίδη (The Trojan Women). Το 1999 θα κάνει το κινηματογραφικό της ντεμπούτο στη ερωτική ταινία " The  Man-Eater" σε σκηνοθεσία του Αουρέλιο Γκριμάλντι. 
Η Κανάτα εμφανίστηκε επίσης σε πολλές τηλεοπτικές σειρές καθ 'όλη τη διάρκεια της καριέρας της. Από το 2001 πρωταγωνιστεί,  μαζί με τον ηθοποιό Σεμπαστιάνο Σόμα, στο "Un caso di coscienza", μια
μακρόχρονια τηλεοπτική σειρά που μεταδίδεται από το Rai 1, ένα από τα κρατικά κανάλια της Ιταλίας. 
Επιπλέον, η Κανάτα είναι πρόεδρος του «Sesto Sole» (6ος
Ήλιος), ιταλικής  φιλανθρωπικής οργάνωσης που παρέχει βοήθεια για τον  πληθυσμό των Τσιάπας.
Το 2003 σκηνοθέτησε το ντοκιμαντέρ "Insurgentes" για την Μεξικανική επανάσταση και το 2006 σκηνοθέτησε ένα άλλο ντοκιμαντέρ για  τους Ζαπατιστάς.
Η Λορεντάνα Κανάτα είναι χορτοφάγος και  υποστηρίζει τα  δικαιώματα των ζώων.
Αδύναμη λύση

Ένα συγκεκριμένο παράδειγμα

Ως απόδειξη της έννοιας, να εξετάσει τον πρώτο κύμα εξίσωση
(βλ. μερική παράγωγο για το notation), όπου u = u(t, x) είναι μια συνάρτηση των δύο πραγματικές μεταβλητές. Ας υποθέσουμε ότι u είναι συνεχώς διαφορίσιμες στην Ευκλείδειο χώρο R², πολλαπλασιάστε αυτήν την εξίσωση (1) από την ομαλή λειτουργία από τη συμπαγή υποστήριξη, και την ενσωμάτωση. Κάποιος αποκτά
Χρησιμοποιώντας το θεώρημα του Fubini η οποία επιτρέπει σε κάποιον να ανταλλάξει τη σειρά ολοκλήρωσης, καθώς και την ολοκλήρωση από τα μέρη (σε t για την πρώτη θητεία του και στο x για τη δεύτερη θητεία του) αυτή η εξίσωση γίνεται
(Σημειώστε ότι ενώ η ολοκληρώματα πάει από το −∞ έως ∞, τα ολοκληρώματα είναι ουσιαστικά πάνω από ένα πεπερασμένο πλαίσιο, επειδή έχει τη συμπαγή υποστήριξη, και είναι αυτή η παρατήρηση, η οποία επιτρέπει, επίσης, για την ολοκλήρωση από τα μέρη χωρίς την εισαγωγή του ορίου όρους.)
Έχουμε δείξει ότι η εξίσωση (1) συνεπάγεται την εξίσωση (2), εφόσον το u είναι συνεχώς διαφορίσιμες. Το κλειδί για την έννοια της αδύναμη λύση είναι ότι υπάρχουν συναρτήσεις u που ικανοποιούν την εξίσωση (2) για κάθε και όπως το u μπορεί να μην είναι διαφορίσιμες και, συνεπώς, δεν μπορούν να ικανοποιήσουν την εξίσωση (1). Ένα απλό παράδειγμα τέτοιας λειτουργίας είναι u(t, x) = |t − x| για όλα τα t και x. ( U ορίζεται με αυτόν τον τρόπο ικανοποιεί την εξίσωση (2) είναι αρκετά εύκολο να ελέγξει, πρέπει κανείς να ενσωματώσει ξεχωριστά στις περιοχές πάνω και κάτω από την γραμμή x = t και τη χρήση ολοκλήρωσης κατά μέρη.) Μια λύση u της εξίσωσης (2) ονομάζεται μια αδύναμη λύση της εξίσωσης (1).
Λούκας Αχτσέλινκ

Βιογραφία

Γεννήθηκε στις Βρυξέλλες και ήταν πιθανόν εγγονός του τοπιογράφου Λούκας Αχτσέλινγκ. Καταγράφηκε στη Συντεχνία του Αγίου Λουκά των Βρυξελλών στις 26 Οκτωβρίου 1639 ως μαθητής του Πίτερ φαν ντερ Μπορχτ. Ο βιογράφος του 17ου αιώνα Κορνέλις ντε Μπι αναφέρει ότι ο Αχτσέλινκ σπούδασε επίσης με τον εκ Βρυξελλών τοπιογράφο Λοντεβάικ ντε Φάντερ (Lodewijk de Vadder), αλλά αυτό δεν επιβεβαιώνεται από τα αρχεία της Συντεχνίας. Ο Αχτσέλινκ πιθανόν ταξίδεψε στο εξωτερικό όταν ολοκλήρωσε τη μαθητεία του, καθώς έγινε "Δάσκαλος" στη Συντεχνία μόνον το 1657. Στις 13 Μαρτίου 1674 νυμφεύτηκε την Άννα Παράις (Anna Parys) και το 1687 έγινε "διάκονος" στη Συντεχνία των Βρυξελλών. Απεβίωσε στις Βρυξέλλες.
Είχε πολλούς μαθητές, ανάμεσα στους οποίους συγκαταλέγεται ο Τέομπαλντ Μιχάου (Theobald Michau).

Έργο

Δεν υπάρχουν υπογεγραμμένα ή τεκμηριωμένα έργα του Αχτσέλινκ, αν και υπάρχει ένα έργο του με μονόγραμμα στο μουσείο "Fondation Custodia". Υπάρχει ένας αριθμός πινάκων με τοπία με σαφή στυλιστική σχέση, οι οποίοι και του αποδίδονται. Χαρακτηριστικά γνωρίσματα του ύφους του είναι οι ευρείες πινελιές, ειδικότερα στην απεικόνιση δρόμων, κρασπέδων και δένδρων. Ομοίως, η λεπτή ασημόχρωμη διαβάθμιση φωτός και σκιάς στους κορμούς των δένδρων, και ειδικότερα των σημύδων, είναι επαναλαμβανόμενο χαρακτηριστικό του στυλ του σε πίνακες που του αποδίδονται. Ήταν οπαδός του ύφους του Πέτερ Πάουλ Ρούμπενς στην τοπιογραφία και επηρεάστηκε, επίσης, από τον Ζακ ντ'Αρτουά. Ζωγράφισε μεγάλες δασωμένες σκηνές για εκκλησίες και μοναστήρια, στις οποίες αργότερα προστέθηκαν, από άλλους ζωγράφους, βιβλικές μορφές και γεγονότα. Ο Αχτσέλινκ ζωγράφιζε τα τοπία σε πολλά έργα του ζωγράφου Γκασπάρ ντε Κράγιερ (1582–1669) από την Αμβέρσα.
Οι ηγετικές μορφές στην τοπιογραφία των Βρυξελλών, εκείνη την εποχή, ήταν, εκτός από τον Αχτσέλινκ, ο υποτιθέμενος δάσκαλός του Λοντεβάικ ντε Φάντερ (1605–1655) και ο Ζακ ντ'Αρτουά Συλλογικά και οι τρεις τους αναφέρονται ως "ζωγράφοι του Δάσους Zoniënwoud" (δάσος στο νοτιοανατολικό άκρο των Βρυξελλών).
Φιλοτέχνησε, επίσης, και σχέδια (cartoons) για τα εργαστήρια ταπισερί των Βρυξελλών.
Γεώργιος Παραβάντης

Βιογραφία

Εξελέγη αρχικά βουλευτής το 1932 και το 1933 (Άργους).
Στις εκλογές του 1935 εξελέγη βουλευτής Αργολιδοκορινθίας με το Λαϊκό Κόμμα. Επανεξελέγη το 1936  και το 1946  με το ίδιο κόμμα.
Υπήρξε πρόεδρος του Δικηγορικού Συλλόγου Πειραιά.
Υπηρέτησε ως υφυπουργός παρά τω Πρωθυπουργώ στην κυβέρνηση του Κωνσταντίνου Τσαλδάρη  από τις 18 Απριλίου 1946 ως τις 4 Νοεμβρίου 1946.
Νομός Κοζάνης

Οικονομία

Χαρακτηρίζεται από υψηλά επίπεδα εκβιομηχάνισης καθώς λειτουργούν στον νομό εργοστάσια παραγωγής ηλεκτρικής ενέργειας της ΔΕΗ με καύσιμο το λιγνίτη. Αυτό βοήθησε οικονομικά την ανάπτυξη του νομού καθώς κύρια ασχολία των κατοίκων πριν την εγκατάσταση των εργοστασίων ήταν η γεωργία.
Αλέξανδρος Βασιλείου

Βιογραφία

Γεννήθηκε το 1760 στο Αργυρόκαστρο.
Υπήρξε από τους πολλούς Έλληνες εμπόρους του 18ου-19ου αιώνα που ασχολήθηκε με θέματα παιδείας που συνέβαλλε στην εδραίωση του Νεοελληνικού Διαφωτισμού.  Λόγω της εμπορικής του δραστηριότητας έζησε σε διάφορες πόλεις της Ευρώπης (διαδοχικά): Άμστερνταμ, Μασσαλία, Λυών, Παρίσι, Βιέννη και Τεργέστη. Στην Τεργέστη διατέλεσε και πρόξενος της Οθωμανικής Αυτοκρατορίας.
Σημαντικός σταθμός στη ζωή του υπήρξε η γνωριμία του με τον Αδαμάντιο Κοραή στο Παρίσι στις αρχές του 19ου αιώνα. Η αλληλογραφία μεταξύ τους ήταν συνεχείς ιδιαίτερα σε θέματα παιδείας. Ο Βασιλείου διέθεσε κεφάλαια, επαφές και γνώσεις από τους εμπορικούς δρόμους για τη διάδοση των βιβλίων που μετέφραζε κι εξέδιδε στο Παρίσι ο Α.Κοραής. Στο γλωσσικό ζήτημα υποστήριξε τις απόψεις του Α. Κοραή και δημοσίευσε από το 1811 σχετικές πραγματείες στο περιοδικό Λόγιο Ερμή. Ενίσχυσε και οικονομικά το περιοδικό αυτό που εξέδιδε στη Βιέννη ο εφημέριος της ελληνικής παροικίας Άνθιμος Γαζής. 
Ο Βασιλείου ήταν πολέμιος (όπως και ο Α. Κοραής) των συντηρητικών απόψεων Νεόφυτου Δούκα στο γλωσσικό ζήτημα. Από το 1814 ήταν ενεργό μέλος της «Φιλόμουσου Εταιρείας» της Βιέννης.
Πέθανε στην Τεργέστη το 1818. Λίγο πριν πεθάνει κήρυξε πτώχευση.

Οι αδερφοί του Μιχαήλ και Πασχάλης

Λόγιος και έμπορος υπήρξε και ο μικρότερος αδελφός του Μιχαήλ Βασιλείου, που ζούσε στην Κωνσταντινούπολη, ενώ υπήρχε και ένας άλλος αδερφός, ο Πασχάλης που ζούσε στο Ιάσιο και κατά διαστήματα στην Κωνσταντινούπολη. Και οι δύο αναφέρονται πολλές φορές στην Αλληλογραφία του Αδαμάντιου Κοραή. Ο Πασχάλης διευκόλυνε το 1808 τον Νεόφυτο Βάμβα να έρθει στη Βιέννη, κι απο κει στο Παρίσι στον Α.Κοραή, γράφοντας σχετική επιστολή στον Αλέξανδρο που μας διασώθηκε.
Τέλος σε επιστολή του Ιάκωβου Ρώτα προς τον Κοραή αναφέρεται το όνομα του γαμπρού τους, του Ηπειρώτη εμπόρου Ιωάννη Χριστοδούλου (....-1817) που είχε αφήσει άτεκνη την αδερφή τους, να ζει υπέργηρη το 1818 στα Ιωάννινα και πλούσια "με κατάστασιν λαμπράν".
Μιχάλης Τσαμάζ

Βιογραφία

Γεννήθηκε το 1959 στην Καισαριανή και μεγάλωσε στον Άγιο Δημήτριο. Ο πατέρας του ήταν μηχανικός σε λατομείο με καταγωγή από τη Φιλαδέλφεια της Μικράς Ασίας, ενώ η μητέρα του ήταν από τα Χανιά Κρήτης. Αποφοίτησε από το τμήμα Διοίκησης Επιχειρήσεων του Πανεπιστημίου του New Brunswick στον Καναδά και με την ολοκλήρωση των σπουδών του επέστρεψε στην Ελλάδα. Έχει δύο παιδιά.
Προυσιάνος

Ζωή

Ο Προυσιάνος ήταν ο μεγαλύτερος γιος του Αυτοκράτορα Ιβάν Βλαντισλάβ της Βουλγαρίας και της γυναίκας του Μαρίας. Είχε πέντε νεαρότερους αδερφούς και έξι αδερφές. 
Μετά το θάνατο του Ιβάν Βλαντισλάβ κατά την πολιορκία του Δυρραχίου τον Φεβρουάριο του 1018, η βουλγαρική αντίσταση κατέρρευσε, και οι Βούλγαροι προύχοντες, συμπεριλαμβανομένης της χήρας Αυτοκράτειρας Μαρίας και του Βούλγαρου Πατριάρχη Δαβίδ, άρχισαν να δηλώνουν υποταγή στον Αυτοκράτορα του Βυζαντίου Βασίλειο Β΄.
Ο Προυσιάνος, μαζί με τους αδερφούς του Ααρών και Αλουσιάνο, κατέφυγαν στο όρος Τμόρος (Tomorr στη σημερινή Αλβανία). Ο Βασίλειος απέκλεισε τις προσβάσεις στο βουνό με ισχυρή φρουρά, αναγκάζοντας τους τρεις αδερφούς να παραδοθούν, αφού εξασφάλησαν εγγυήσεις για την ζωή τους. Ο Προυσιάνος έλαβε το υψηλό αξίωμα του «μαγίστρου» (από το οποίο οι σύγχρονοι ερευνητές συνάγουν ότι ήταν ο μεγαλύτερος γιος και διάδοχος του πατέρα του), ενώ ο Αλουσιάνος και ο Προυσιάνος έλαβαν το αξίωμα του «πατρικίου».
Περίπου μια δεκαετία αργότερα, στα τέλη της δεκαετίας του 1020, ο Πρεσιανός ενεπλάκη στη συνωμοσία του άντρα της αδερφής του, Ρωμανού Κουρκούα εναντίον του Αυτοκράτορα Κωνσταντίνου Η΄. Επιστρέφοντας από την εξορία μετά την ένταξη της Ρωμανού Γ΄ Αργυρού το 1029, ο Πρεσιανός έμπλεξε και πάλι σε μία συνωμοσία, μαζί με τη Μαρία. Αυτή τη φορά ο Πρεσιανός σχεδίαζε να παντρευτεί τη Θεοδώρα, κόρη του Κωνσταντίνου Η΄, και για να σφετεριστεί το θρόνο. Το σχέδιο αποκαλύφθηκε, και ο Πρεσιανός τυφλώθηκε και κουρεύτηκε ως μοναχός το 1030. Η μετέπειτα τύχη του είναι άγνωστη, αλλά η ταφόπλακα ενός "Πρίγκιπα Πρεσιάν" βρέθηκε στο Μιχάλοβτσε στη Σλοβακία (τότε μέρος της Ουγγαρίας), μπορεί να υποδεικνύει ότι θα μπορούσε να έχει μεταναστεύσει στο Βασίλειο της Ουγγαρίας, όπου και πέθανε το 1060/1061.
ΑΣΠΤΤ

ΑΣΠΤΤ είναι τα αρχικά για Ασοσιασιόν Σπορτίβ ντε Ποστ, Τελεγκράφ ε Τελεφόν.
Επρόκειτο, αρχικά για την ονομασία η οποία αποδιδόταν στους αθλητικούς συλλόγους των Γάλλων υπαλλήλων των ταχυδρομείων. Από την ένωση των συλλόγων αυτών προήλθε μία ομοσπονδία: η Αθλητική Ομοσπονδία των ΑΣΠΤΤ.
Τζένη Μπαλατσινού

Βιογραφία και καριέρα

Γεννήθηκε στις 2 Νοεμβρίου 1970 στη Θεσσαλονίκη αλλά μεγάλωσε στην Αθήνα. Σε ηλικία 19 ετών, κέρδισε τον τίτλο της Σταρ Ελλάς στα καλλιστεία του ΑΝΤ1 και στη συνέχεια πήρε τον τίτλο "Μις Παγκόσμιος Τουρισμός 1991" σε διαγωνισμού του εξωτερικού. Το 1992, επιλέχθηκε για να λέει την πρόγνωση του καιρού στα «Νέα του ΑΝΤ1» με παρουσιαστή τον Τέρενς Κουίκ. Παράλληλα, έκανε ένα μικρό πέρασμα από τις σειρές «Η Λάμψη»  (1992) και «Οι Μεν Και Οι Δεν» (1993).
Το 1994 ανέλαβε την παρουσίαση της εκπομπής «Star News» στο STAR και το 1995 συμμετείχε στην εκπομπή «Bravissimo» της Ρούλας Κορομηλά ως συμπαρουσιάστρια. 
Τη σεζόν 1996-1997 ανέλαβε τη δική της εκπομπή ομορφιάς στο MEGA, με τίτλο «Χείλια Χρώματα». Ακόμα, συμμετείχε σε δύο κινηματογραφικές ταινίες, που λέγονταν «Η επίθεση του γιγαντιαίου μουσακά» (1999) και «Ο εργένης» (2000).
Μετά από αρκετά χρόνια απουσίας από την τηλεόραση, επέστρεψε ως μέλος της κριτικής επιτροπής στο reality του ΑΝΤ1, «Next Top Model» (2009-2011) και τη σεζόν 2011-2012 παρουσίαζε το show «Dancing On Ice» στο ίδιο κανάλι.
Τη σεζόν 2013-2014, παρουσίασε μαζί με τον Πέτρο Κωστόπουλο την εκπομπή «Πρωινό mou» στο MEGA, ενώ ακολούθησε η παρουσίαση της lifestyle εκπομπής «Joy» (2014-2015). Τη σεζόν 2015-16 ήταν η παρουσιάστρια της εκπομπής «Jenny Jenny» στο MEGA, η οποία συνεχίστηκε για δεύτερη σεζόν, στον ΑΝΤ1. To 2019 ξεκίνησε να παρουσιάζει την εκπομπή: '' Εκπαιδεύοντας τη Τζένη'' στον ΑΝΤ1.

Προσωπική ζωή

Από το 1996 έως το 2012 ήταν παντρεμένη με τον Πέτρο Κωστόπουλο. Στις 16 Ιουνίου 2019 παντρεύτηκε τον Βασίλη Κικίλια.
Άγιος Νικόλαος Σπάτων Αχαΐας

Ιστορικά στοιχεία

Ο οικισμός απείχε δύο ώρες δρόμο στα 1885 από τη Μανωλάδα, την έδρα του τότε δήμου Βουπρασίων στον οποίο ανήκε διοικητικά.
Η ονομασία του χωριού μέχρι την 24/01/1957 (ΦΕΚ 11Α) ήταν Σπάτα. Η Μονή του Αγίου Νικολάου, που βρίσκεται σε μικρή απόσταση από το χωριό, του έδωσε την σημερινή ονομασία.

Διοικητική εξέλιξη

Από το 1835 έως το 1841 ανήκε στο Δήμο Ξενίας και κατόπιν στον τότε Δήμο Βουπρασίων μέχρι το 1912 που καταργήθηκαν οι Δήμοι και συστάθηκαν οι Κοινότητες ως αυτοδιοικητικές οντότητες. Το 1912 εντάχθηκε στην Κοινότητα Ψαρίου (Βουπρασίου) μέχρι την 30/11/1927 όπου, με το ΦΕΚ 296Α, δημιουργήθηκε ανεξάρτητη κοινότητα Σπάτα Αχαΐας. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στο Δήμο Λαρισσού μέχρι το 2010 που εντάχθηκε στο Δήμο Δυτικής Αχαΐας (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".
Ίμερος (θεότητα)

Προέλευση λέξης

Ὁ ἵμερος, τοῦ ἱμέρου η αρχική λέξη μας, που προέρχεται από το ρήμα ἱμείρω, που σημαίνει ποθώ, θέλω πολύ. Η ινδοευρωπαϊκή ρίζα *si-smer-jo έχει να κάνει με το θυμάμαι, αλλά και το σκέπτομαι. Επομένως, ο ἵμερος που προκύπτει περιγράφει εκείνη την κατάσταση κατά την οποία η σκέψη μας προσκολλάται σε κάτι, το σκεφτόμαστε έντονα, γινόμαστε μανιακοί να το αποκτήσουμε, γιατί το έχουμε βάλει ως στόχο.
Ατλάντικ Σίτι

Ιστορία

Η πόλη ιδρύθηκε το 1853 ως παραθαλάσσιο τουριστικό θέρετρο λόγω της θέσης της και άρχισαν να κτίζονται σε αυτήν ξενοδοχεία. Το 1854 απέκτησε σιδηροδρομική σύνδεση, ενώ ανακηρύχθηκε πόλη. Το 1870 άρχισε η κατασκευή του γνωστού περιπάτου του Ατλάντικ Σίτι. Αρχικά αφαιρούταν κάθε χρόνο, αλλά ήταν εξαιρετικά δημοφιλής. Το 1878 η πόλη ενώθηκε σιδηροδρομικώς με τη Φιλαδέλφεια. Η πόλη γνώρισε αλματώδη ανάπτυξη στις αρχές του 20ού αιώνα. Τα δύο πιο γνωστά ξενοδοχεία της πόλης ήταν τα Marlborough-Blenheim και Traymore, ενώ κατά μήκος της προκυμαίας κατασκευάστηκαν και άλλα μεγάλα ξενοδοχεία. Η πόλη ήταν πολύ δημοφιλής κατά τη διάρκεια της ποταπαγόρευσης, αλλά μετά τον Β΄ ΠΠ, όπως και άλλες πόλεις της περιοχής, βρέθηκε σε οικονομική ύφεση, καθώς έγιναν δημοφιλέστεροι προορισμοί όπως το Μαϊάμι και οι Μπαχάμες. Σε μια προσπάθεια να τονωθεί η οικονομία της πόλης, το 1977 νομιμοποιήθηκε ο τζόγος στα καζίνο της πόλης. Το πρώτο νόμιμο καζίνο στις ανατολικές ΗΠΑ άνοιξε στην πόλη τις 26 Μαΐου 1978 και μέχρι το τέλος της δεκαετίας του 1980 η πόλη είχε γίνει ο πιο δημοφιλής τουριστικός προορισμός των ΗΠΑ. Μετά την ανάπτυξη του Λας Βέγκας, ο τουρισμός στην πόλη άρχισε να μειώνεται.

Monopoly

Η πόλη αποτέλεσε την έμπνευση για την αρχική μορφή του επιτραπέζιου παιχνιδιού Monopoly, καθώς στις Ηνωμένες Πολιτείες το παιχνίδι είχε οικόπεδα μέσα και γύρω από την πόλη. Η πόλη σήμερα αναφέρεται πολλές φορές ως Η Πόλη της Μονόπολης ("Monopoly City").
Χρήστος Τσέκος (καλαθοσφαιριστής)

Καριέρα

Παρά την έλλειψη τεχνικής και χάρη στη δύναμη και τη μαχητικότητα που τον διέκρινε έγινε ένας από τους αγαπημένους αθλητές της κερκίδας ειδικά των φίλων του ΠΑΟΚ που συνήθιζαν να τραγουδούν ειδικά για εκείνο. Το 1987 ήταν φιναλίστ κυπέλλου με τον Πανελλήνιο. Στη συνέχεια αγωνίστηκε στον Ηρακλή και αργότερα στον ΠΑΟΚ με τον οποίο ήταν φιναλίστ στο φάιναλ φορ του Ευρωπαϊκού πρωταθλήματος το 1993 στην Αθήνα και Κυπελλούχος Κόρατς το 1994 στην Τεργέστη. Ήταν φιναλίστ του Κυπέλλου Σαπόρτα το 1996.

Εθνική Ελλάδος

Με την Εθνική Ελλάδος αγωνίστηκε σε 54 αγώνες και σημείωσε 78 πόντους. Κατέκτησε την 4η θέση στο Ευρωμπάσκετ 1993 και την 4η θέση στο Μουντομπάσκετ 1994.

Άλλες δραστηριότητες

Το 2009 υπήρξε μάνατζερ της ΚΑΕ ΑΕΚ.
Haifa Chemicals

Ιστορικό

H Haifa ιδρύθηκε το 1967 στο Ισραήλ. Το όνομα της εταιρείας αποτελεί φόρο τιμής στην πόλη της Χάιφα, όπου εγκαταστάθηκε η Haifa Chemicals και όπου βρίσκεται έκτοτε η έδρα της εταιρείας.
Η Haifa ιδρύθηκε ως μια κρατική εταιρεία με σκοπό την ανάπτυξη των φυσικών πόρων ανθρακικού καλίου στη Νεκρά Θάλασσα και την περιοχή του Νεγκέβ. Η βιομηχανική αξία του ανθρακικού καλίου για τις γεωργικές χρήσεις είχε μόλις γίνει γνωστή.
Με καινοτόμες λύσεις όπως ο ψεκασμός φυλλώματος και η παράπλευρη λίπανση, τα υδατοδιαλυτά λιπάσματα και τα λιπάσματα ελεγχόμενης απελευθέρωσης, η Haifa προκάλεσε επανάσταση στη γεωργία και επηρέασε τις γεωργικές τεχνολογίες.
Σήμερα, οι παγκόσμιες δραστηριότητες της Haifa αγκαλιάζουν γεωργικές κοινότητες σε 5 ηπείρους και σε περισσότερες από 100 χώρες. Ο Όμιλος Haifa περιλαμβάνει 12 θυγατρικές εταιρείες σε όλο τον κόσμο. Ο κύκλος εργασιών ανέρχεται σε περίπου 700 εκατομμύρια δολάρια ετησίως (το 2010).
Από το 1989 η Haifa ανήκει στην Trance Resource Inc. (TRI), μια αμερικανική εταιρεία χαρτοφυλακίου που ελέγχεται από τον Όμιλο Trump.
Αποσταγμένη αγάπη

Υπόθεση

Η Τερέσα Ερνάντες, γνωστή ως "Γαβιότα" είναι μια όμορφη γυναίκα που, μαζί με τη μητέρα της Κλάρα, ταξιδεύει στη χώρα όπου εργάζεται στις συγκομιδές. Μια φορά το χρόνο επιστρέφουν στην πόλη Τεκίλα, στην πολιτεία Χαλίσκο, για να δουλέψουν στην χασίεντα "La Montalveña", που ανήκει στον Δον Αμαδόρ Μοντάλβο, πατριάρχη της ισχυρής οικογένειας, ηγέτιδας στην παραγωγή τεκίλας. Η άφιξη της Γαβιότα και της Κλάρα συμπίπτει με το θάνατο του Δον Αμαδόρ. 
Για να τον αποχαιρετήσουν, στην χασίεντα φτάνουν: η σύζυγός του Πιλάρ, ο γιος του Φελίπε, με την κόρη του Κονστάνσα και ο άλλος του γιος Μπρούνο με την σύζυγό του Φέδρα και τα εγγόνια του Ααρόν, Ροδρίγο, Σοφία και Ντανιέλα. Κατά την ανάγνωση της διαθήκης, ο Δον Αμαδόρ αναφέρει ότι η περιουσία του θα κληρονομηθεί από τον πρώτο αρσενικό εγγονό του, ο οποίος θα έχει αρσενικό παιδί.
Αυτό αφυπνίζει τη φιλοδοξία του Ααρόν που πάντα ήθελε να γίνει ο απόλυτος ιδιοκτήτης της "La Montalveña". Ο Ροδρίγο, από την άλλη πλευρά, είναι αντίθετος με την επιθυμία του παππού του, αλλά δεν υποψιάζεται ότι η συνάντησή του με την Γαβιότα θα αλλάξει εντελώς τη ζωή του. Και οι δύο θα ερωτευθούν τρελά και θα αγαπηθούν με πάθος. 
Ο Ροδρίγο υπόσχεται στην αγαπημένη του ότι όταν τελειώσει το διδακτορικό που κάνει στο Λονδίνο, και θα επιστρέψει στο Μεξικό για να παντρευτούν. Όταν ο Ροδρίγο φύγει, η Γαβιότα ανακαλύπτει ότι περιμένει έναν γιο από αυτόν. Η Γαβιότα δεν μπορεί να περιμένει να του πει τα νέα και αποφασίζει να πάει στο Λονδίνο για να τον βρει, αλλά θα πρέπει να ξεπεράσει αμέτρητες δυσκολίες και δυστυχίες.
Η Γαβιότα εξαπατάται από έναν φωτογράφο και καταλήγει στα χέρια δουλεμπόρων που την στέλνουν να δουλέψει ως πόρνη στο Παρίσι. Χάρη στη βοήθεια γενναιόδωρων ανθρώπων που είχε την τύχη να γνωρίσει, απαλλάσσεται από αυτόν τον εφιάλτη και επιστρέφει στο Μεξικό, αλλά τώρα τίποτα δεν θα είναι το ίδιο, και η Γαβιότα θα πρέπει να αγωνιστεί σκληρά για αυτό που θέλει από τώρα και στο εξής.